Εκκολπωμάτωση ονομάζεται η παρουσία εκκολπωμάτων στο τοίχωμα του παχέος εντέρου. Τα εκκολπώματα είναι μικρές προσεκβολές στο τοίχωμα του εντέρου που μοιάζουν σαν μικρά σακουλάκια. Το τοίχωμα του εντέρου αποτελείται από τρία στρώματα που από έξω προς τα μέσα είναι ο ορογόνος, το μυϊκό στρώμα και ο βλεννογόνος. Η αυξημένη πίεση στο εσωτερικό του παχέος εντέρου έχει σαν αποτέλεσμα μέσα από αδύναμα σημεία του μυϊκού στρώματος να προβάλει σαν φούσκα ο βλεννογόνος δημιουργώντας τα εκκολπώματα. Τα εκκολπώματα έχουν πολύ λεπτό πάχος και το μέγεθός τους είναι συνήθως σαν αρακάς. Εμφανίζονται συχνότερα στο αριστερό κόλον και ιδιαίτερα στο σιγμοειδές, όπου παρατηρούνται οι μεγαλύτερες πιέσεις.